Aslaug Ellefsen

Aslaug Lovise Ellefsen (1919–2005) var en norsk telegrafist som var aktiv i motstandbevegelsen under andre verdenskrig. Hun var sannsynligvis den eneste norske kvinne i tjeneste som telegrafist under krigen.

Sammen med ektemannen Olaf Ellefsen kom hun i kontakt med SIS-agenten Einar Johansen, som hjalp dem med å sette opp en illegal radiosender basert på Moen i Målselv. Senderen fikk kodenavnet «Venus», og var sentral i å skaffe britene værmeldinger til bruk i jakten på slagskipet «Tirpitz».

11. august 1944 ble ekteparet Ellefsen arrestert i et tysk raid mot boligen deres, der de drev radiosenderen. I tyske avhør nektet Aslaug Ellefsen kjennskap til de illegale radiosendingene, og etter tre uker i fengsel i Tromsø ble hun sendt til Oslo. Hun var på det daværende tidspunkt høygravid, og ble straks overflyttet fra Gestapo-hovedkvarteret på Victoria Terrasse til Ullevål sykehus. Etter nedkomsten skulle Ellefsen egentlig bli sendt til Grini, men uten videre forklaring ble hun løslatt den 17. januar 1945 og sendt hjem til moren i Ålesund.

Ektemannen Olaf Ellefsen, ble arrestert på gården av tyskerne. Under husundersøkelsen, greide Olaf å stikke av. Han ba om å få gå på utedoet for å slå lens, og overmannet der sin vokter. Han stakk til skogs, og klarte å rømme til Sverige. 

Aslaug Ellefsen og ektemannen fikk Haakon VIIs Frihetskors og King's Medal for Courage in the Cause of Freedom for innsatsen under krigen.

 Referanser 

Kategori:Norske motstandsfolk under andre verdenskrig
Kategori:Haakon VIIs frihetskors
Kategori:Telegrafister
Kategori:King's Medal for Courage in the Cause of Freedom